אנתוני דייויס ממשיך בעונת ה-MVP שלו. כוכב ניו אורלינס סיפק הלילה (בין שני לשלישי) עוד משחק מופלא, כשסיים עם 53 נקודות, 18 ריבאונדים ו-5 חסימות והוליך את קבוצתו לניצחון שישי ברציפות, קבוצתו 116:125 על פיניקס. "תודה לך אנתוני שסחבת אותנו", אמר ג'רו הולידיי על חברו לקבוצה, "תסתכלו על המספרים שלו, בן אדם, הוא פשוט משהו אחר".
* במהלך ששת הניצחונות הרצופים של ניו אורלינס, דייויס עם ממוצע של 41.5 נקודות, 15.0 ריבאונדים ו-3.2 חסימות למשחק. בארבעה מששת המשחקים הוא קלע 40 ומעלה, והעלה את הפליקנס למקום החמישי במערב, 1.5 משחקים מהמקום השלישי.
* דייויס הוא השחקן היחיד מלבד בוב מקאדו שמסיים משחק עם מינימום 50 נקודות, 15 ריבאונדים ו-5 חסימות (מאז שהחלו לספור חסימות ב-1973/74).
* דייויס קלע את 53 הנקודות שלו בלי אף שלשה (0 מ-1 מעבר לקשת). האחרון שקלע 50 ומעלה בלי שלשה היה דייויס עצמו (אוקטובר 2016) אבל האחרון שעשה זאת לפניו היה אלן אייברסון (דצמבר 2007).
* האחרון שסיים עם 50 נקודות ומעלה עם 5 חסימות היה דייויד רובינסון (פברואר 1994).